CELEX: 32013R1174
Language: hr
Date: 2013-11-20 00:00:00
Title: Uredba Komisije (EU) br. 1174/2013 оd 20. studenoga 2013. o izmjeni Uredbe (EZ) br. 1126/2008 o usvajanju određenih međunarodnih računovodstvenih standarda u skladu s Uredbom (EZ) br. 1606/2002 Europskog parlamenta i Vijeća u vezi s međunarodnim standardima financijskog izvještavanja 10 i 12 i međunarodnim računovodstvenim standardom 27  Tekst značajan za EGP

21.11.2013   
            
            
               HR
            
            
               Službeni list Europske unije
            
            
               L 312/1
            
         
      UREDBA KOMISIJE (EU) br. 1174/2013
   оd 20. studenoga 2013.
   o izmjeni Uredbe (EZ) br. 1126/2008 o usvajanju određenih međunarodnih računovodstvenih standarda u skladu s Uredbom (EZ) br. 1606/2002 Europskog parlamenta i Vijeća u vezi s međunarodnim standardima financijskog izvještavanja 10 i 12 i međunarodnim računovodstvenim standardom 27
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1606/2002 Europskog parlamenta i Vijeća od 19. srpnja 2002. o primjeni međunarodnih računovodstvenih standarda (1), a posebno njezin članak 3. stavak 1.,
   budući da:
   
               (1)
            
            
               Uredbom Komisije (EZ) br. 1126/2008 (2) usvojeni su određeni međunarodni standardi i tumačenja koja su postojala 15. listopada 2008.
            
         
               (2)
            
            
               Međunarodna uprava za računovodstvene standarde (IASB) u listopadu 2012. objavila je izmjene međunarodnog standarda financijskog izvještavanja (MSFI) 10 Konsolidirani financijski izvještaji i MSFI 12 Objava informacija o udjelu u drugim subjektima te međunarodnog računovodstvenog standarda (MRS) 27 Nekonsolidirani financijski izvještaji. MSFI 10 izmijenjen je kako bi se bolje odražavao poslovni model investicijskih subjekata. U skladu s njim, investicijski subjekti određuju vrijednost svojih ovisnih društava po poštenoj vrijednosti kroz račun dobiti ili gubitaka, a ne na konsolidiranoj osnovi. MSFI 12 izmijenjen je kako bi se zahtijevala posebna objava informacija o takvim ovisnim društvima investicijskih subjekata. Izmjenom standarda MRS 27 investicijskim društvima ukinuta je mogućnost određivanja vrijednosti ulaganja u pojedina ovisna društva po trošku ili po poštenoj vrijednosti na temelju nekonsolidiranih financijskih izvještaja. Izmjenama standardâ MSFI 10, MSFI 12 i MRS 27 podrazumijevaju se i izmjene standardâ MSFI 1, MSFI 3, MSFI 7, MRS 7, MRS 12, MRS 24, MRS 32, MRS 34 i MRS 39 kako bi se osigurala usklađenost međunarodnih računovodstvenih standarda.
            
         
               (3)
            
            
               Izmjene strandardâ MSFI 10 i MRS 27 i određene izmjene drugih standarda nastale slijedom toga upućuju na MSFI 9 Financijski instrumenti te se ne mogu još primjenjivati jer Unija još nije donijela MSFI 9. Stoga, svako upućivanje na MSFI 9 kako je utvrđeno u Prilogu ovoj Uredbi tumači se kao upućivanje na MRS 39.
            
         
               (4)
            
            
               Savjetovanje sa Skupinom tehničkih stručnjaka Europske savjetodavne skupine za financijsko izvještavanje potvrđuje da izmjene standarda MSFI 10, MSFI 12 i MRS 27 zadovoljavaju tehničke kriterije za donošenje kako je utvrđeno u članku 3. stavku 2. Uredbe (EZ) br. 1606/2002.
            
         
               (5)
            
            
               Uredbu (EZ) br. 1126/2008 treba stoga na odgovarajući način izmijeniti.
            
         
               (6)
            
            
               Mjere predviđene ovom Uredbom u skladu su s mišljenjem Regulatornog računovodstvenog odbora,
            
         DONIJELA JE OVU UREDBU:
   Članak 1.
   1.   Prilog Uredbi (EZ) br. 1126/2008 mijenja se kako slijedi:
   
               (a)
            
            
               Međunarodni standard financijskog izvještavanja (MSFI) 10 Konsolidirani financijski izvještaji izmjenjuje se kako je utvrđeno u Prilogu ovoj Uredbi;
            
         
               (b)
            
            
               MSFI 12 Objava informacija o udjelu u drugim subjektima izmjenjuje se kako je utvrđeno u Prilogu ovoj Uredbi;
            
         
               (c)
            
            
               Međunarodni računovodstveni standard (MRS) 27 Nekonsolidirani financijski izvještaji izmjenjuje se kako je utvrđeno u Prilogu ovoj Uredbi;
            
         
               (d)
            
            
               MSFI 1 Prvo donošenje međunarodnih standarda financijskog izvještavanja, MSFI 3 Poslovno spajanje, MSFI 7 Financijski instrumenti: objave, MRS 7 Izvještaj o novčanim tokovima, MRS 12 Porez na dobit, MRS 24 Objavljivanje povezanih stranaka, MRS 32 Financijski instrumenti: prezentiranje, MRS 34 Financijsko izvještavanje za razdoblja tijekom godine i MRS 39 Financijski instrumenti: priznavanje i mjerenje izmjenjuju se u skladu s izmjenama standarda MSFI 10 kako je utvrđeno u Prilogu ovoj Uredbi.
            
         2.   Svako upućivanje na MSFI 9 Financijski instrumenti u izmjenama iz stavka 1. tumači se kao upućivanje na MRS 39.
   Članak 2.
   Svako društvo mora primjenjivati izmjene iz članka 1. stavka 1. najkasnije od početnog datuma svoje prve financijske godine 1. siječnja 2014. ili nakon tog datuma.
   Članak 3.
   Ova Uredba stupa na snagu trećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 20. studenoga 2013.
      
         
            Za Komisiju
         
         
            Predsjednik
         
         José Manuel BARROSO
         
      
   
   
      (1)  SL L 243, 11.9.2002., str. 1.
   
      (2)  SL L 320, 29.11.2008., str. 1.
   
      PRILOG
      
         MEĐUNARODNI RAČUNOVODSTVENI STANDARDI
      
      
                  
                     MSFI 10
                  
               
               
                  
                              
                                 MSFI 10
                              
                           
                           
                              
                                 Konsolidirani financijski izvještaji
                              
                           
                        
            
                  
                     MSFI 12
                  
               
               
                  
                              
                                 MSFI 12
                              
                           
                           
                              
                                 Objava informacija o udjelu u drugim subjektima
                              
                           
                        
            
                  
                     MRS 27
                  
               
               
                  
                              
                                 MSFI 27
                              
                           
                           
                              
                                 Nekonsolidirani financijski izvještaji
                              
                           
                        
            
         „Umnožavanje je dozvoljeno unutar Europskoga gospodarskog prostora. Sva postojeća prava pridržana su izvan EGP-a, s iznimkom prava na umnožavanje za osobne potrebe ili drugih primjerenih korištenja. Dodatne informacije mogu se zatražiti od IASB-a na stranici www.iasb.org”.
      
         Investicijski subjekti
      
      (Izmjene MSFI-ja 10, MSFI-ja 12 i MRS-a 27)
      
         Izmjene MSFI-ja 10 Konsolidirani financijski izvještaji
         
      
      Izmjenjuju se točke 2. i 4.
      
                  2.
               
               
                  Radi postizanja cilja iz točke 1., ovim se MSFI-jem utvrđuje sljedeće:
                  
                              (a)
                           
                           
                              …
                           
                        
                              (c)
                           
                           
                              način primjene načela kontrole kako bi se utvrdilo ima li ulagatelj kontrolu nad subjektom u kojem ima udjele te ima li stoga obvezu konsolidirati takav subjekt;
                           
                        
                              (d)
                           
                           
                              računovodstveni zahtjevi za izradu konsolidiranih financijskih izvještaja; i
                           
                        
                              (e)
                           
                           
                              definicija investicijskog subjekta i iznimke od obveze konsolidacije za određena ovisna društva investicijskog subjekta.
                           
                        
            
                  3.
               
               
                  …
               
            
                  4.
               
               
                  Subjekt koji je vladajuće društvo obvezan je prezentirati konsolidirane financijske izvještaje. Ovaj se MSFI primjenjuje na sve subjekte, uz sljedeće iznimke:
                  
                              (a)
                           
                           
                              …
                           
                        
                              (c)
                           
                           
                              investicijski subjekt ne mora prezentirati konsolidirane financijske izvještaje ako je u skladu s točkom 31. ovog MSFI-ja obvezan mjeriti sva svoja ovisna društva po poštenoj vrijednosti kroz račun dobiti ili gubitaka.
                           
                        
            Iza točke 26. dodaju se naslovi i točke 27. – 33.
      UTVRĐIVANJE JE LI SUBJEKT INVESTICIJSKI SUBJEKT
      
                  
                     27.
                  
               
               
                  Vladajuće društvo utvrđuje je li investicijski subjekt. Investicijski subjekt je subjekt:
                  
                              
                                 (a)
                              
                           
                           
                              
                                 koji od jednog ili više ulagatelja pribavlja sredstva kako bi tom ulagatelju odnosno ulagateljima pružao usluge upravljanja ulaganjima;
                              
                           
                        
                              
                                 (b)
                              
                           
                           
                              
                                 koji se svom ulagatelju odnosno ulagateljima obvezuje da je njegov predmet poslovanja ulaganje sredstava isključivo radi ostvarivanja dobiti od povećanja vrijednosti kapitala, prihoda od ulaganja ili jednog i drugog; i
                              
                           
                        
                              
                                 (c)
                              
                           
                           
                              
                                 koji uspješnost svojih ulaganja u pravilu mjeri i ocjenjuje na temelju poštene vrijednosti.
                              
                           
                        
                     Upute za primjenu navedene su u točkama B.85.A – B.85.M.
                  
               
            
                  28.
               
               
                  Kako bi ocijenio odgovara li definiciji iz točke 27., subjekt razmatra ima li sljedeća tipična obilježja investicijskog subjekta:
                  
                              (a)
                           
                           
                              ima više od jednog ulaganja (vidi točke B.85.O – B.85.P);
                           
                        
                              (b)
                           
                           
                              ima više od jednog ulagatelja (vidi točke B.85.Q – B.85.S);
                           
                        
                              (c)
                           
                           
                              ima ulagatelje koji nisu povezane stranke subjekta (vidi točke B.85.T – B.85.U); i
                           
                        
                              (d)
                           
                           
                              ima vlasničke udjele u obliku vlasničkog kapitala ili sličnih udjela (vidi točke B.85.V – B.85.W).
                           
                        Nepostojanje nekog od tih tipičnih obilježja ne znači nužno da se subjekt ne može svrstati među investicijske subjekte. Investicijski subjekt koji nema sva navedena tipična obilježja obvezan je objaviti dodatne informacije u skladu s točkom 9.A MSFI-ja 12 Objavljivanje udjela u drugim subjektima.
                  
               
            
                  29.
               
               
                  Ako činjenice i okolnosti upućuju na to da je došlo do promjena u odnosu na najmanje jedan od tri elementa definicije investicijskog subjekta iz točke 27. ili u odnosu na tipična obilježja investicijskog subjekta, kako su opisana u točki 28., vladajuće društvo treba ponovno ocijeniti je li investicijski subjekt.
               
            
                  30.
               
               
                  Vladajuće društvo koje prestaje biti investicijskim subjektom ili koje postaje investicijski subjekt promjenu svoga statusa obračunava prospektivno od datuma kada je došlo do promjene statusa (vidi točke B.100. – B.101.).
               
            INVESTICIJSKI SUBJEKTI: IZNIMKE OD OBVEZE KONSOLIDACIJE
      
                  
                     31.
                  
               
               
                  Osim u slučaju navedenom u točki 32., investicijski subjekt nije dužan konsolidirati svoja ovisna društva ni primjenjivati MSFI 3 ako preuzme kontrolu nad drugim subjektom. Umjesto toga, investicijski subjekt mjeri ulaganje u ovisno društvo po poštenoj vrijednosti kroz račun dobiti i gubitaka u skladu s MSFI-jem 9 (1).
               
            
                  32.
               
               
                  Neovisno o zahtjevu iz točke 31., ako investicijski subjekt ima ovisno društvo koje pruža usluge povezane s poslovima ulaganja investicijskog subjekta (vidi točke B.85.C – B.85.E), investicijski subjekt obvezan je konsolidirati to ovisno društvo u skladu s točkama 19. – 26. ovog MSFI-ja te primijeniti zahtjeve iz MSFI-ja 3 na stjecanje svakog takvog ovisnog društva.
               
            
                  33.
               
               
                  Vladajuće društvo investicijskog subjekta dužno je konsolidirati sve subjekte koji su pod njegovom kontrolom, uključujući one koje kontrolira preko ovisnog društva investicijskog subjekta, osim ako je i samo vladajuće društvo investicijski subjekt.
               
            U Dodatku A dodaje se nova definicija.
      
                  Grupa
               
               
                  …
               
            
                  Investicijski subjekt
               
               
                  Subjekt:
                  
                              (a)
                           
                           
                              koji od jednog ili više ulagatelja pribavlja sredstva kako bi tom ulagatelju odnosno ulagateljima pružao usluge upravljanja ulaganjima;
                           
                        
                              (b)
                           
                           
                              koji se svom ulagatelju odnosno ulagateljima obvezuje da je njegov predmet poslovanja ulaganje sredstava isključivo radi ostvarivanja dobiti od povećanja vrijednosti kapitala, prihoda od ulaganja ili jednog i drugog; i
                           
                        
                              (c)
                           
                           
                              koji uspješnost svojih ulaganja u pravilu mjeri i ocjenjuje na temelju poštene vrijednosti.
                           
                        
            U Dodatku B dodaju se naslovi i točke B.85.A – B.85.W.
      UTVRĐIVANJE JE LI SUBJEKT INVESTICIJSKI SUBJEKT
      
                  B.85.A
               
               
                  Kako bi utvrdio je li investicijski subjekt, subjekt uzima u obzir sve činjenice i okolnosti, uključujući svoju svrhu i ustroj. Investicijski subjekt je subjekt koji zadovoljava tri elementa definicije investicijskog subjekta iz točke 27. Elementi te definicije detaljnije su opisani u točkama B.85.B – B.85.M.
               
            
         Predmet poslovanja
      
      
                  B.85.B
               
               
                  Definicijom investicijskog subjekta zahtijeva se da predmet poslovanja subjekta bude ulaganje isključivo radi povećanja vrijednosti kapitala, prihoda od ulaganja (npr. dividende, kamate ili prihod od najamnine) ili jednog i drugog. Dokumenti kao što su prospekt, publikacije koje izdaje subjekt i drugi korporativni ili ortački dokumenti u kojima se navode investicijski ciljevi subjekta obično sadržavaju informacije o predmetu poslovanja investicijskog subjekta. Način na koji se subjekt predstavlja drugim stranama (primjerice potencijalnim ulagateljima ili subjektima koji su potencijalni predmet ulaganja) može biti dodatan izvor informacija. Na primjer, svoje poslovanje subjekt može predstaviti kao mogućnost srednjoročnog ulaganja radi povećanja vrijednosti kapitala. Za razliku od toga, subjekt koji se prezentira kao ulagatelj kojemu je cilj da sa subjektom u kojem ima udjele razvija, proizvodi ili stavlja proizvode na tržište ima predmet poslovanja koji nije u skladu s predmetom poslovanja investicijskog subjekta jer takav subjekt ostvaruje dobit od djelatnosti razvoja, proizvodnje ili stavljanja na tržište kao i od svojih ulaganja (vidi točku B.85.I).
               
            
                  B.85.C
               
               
                  Investicijski subjekt može i trećim osobama i svojim ulagateljima pružati usluge povezane s ulaganjem (npr. usluge investicijskog savjetovanja, upravljanja ulaganjima, podrške pri ulaganju i administrativne usluge), bilo izravno ili preko ovisnog društva, čak i ako su te aktivnosti značajne za subjekt.
               
            
                  B.85.D
               
               
                  Uz to, investicijski subjekt može sudjelovati u sljedećim djelatnostima povezanima s ulaganjem, bilo izravno ili preko ovisnog društva, ako je svrha takvih djelatnosti povećanje prinosa od ulaganja (povećanje vrijednosti kapitala ili prihod od ulaganja) u subjekte koji su predmet ulaganja i ako ti poslovi nisu značajna zasebna poslovna djelatnost ili bitan zaseban izvor prihoda investicijskog subjekta:
                  
                              (a)
                           
                           
                              pružanje usluga upravljanja i strateškog savjetovanja subjektu koji je predmet ulaganja; i
                           
                        
                              (b)
                           
                           
                              pružanje financijske potpore, poput kredita, kapitalne obveze ili jamstva, subjektu koji je predmet ulaganja.
                           
                        
            
                  B.85.E
               
               
                  Ako investicijski subjekt ima ovisno društvo koje subjektu ili drugim strankama pruža usluge ili za njega (njih) obavlja poslove povezane s ulaganjima kao što su one opisane u točkama B.85.C – B.85.D, investicijski subjekt dužan je konsolidirati to ovisno društvo u skladu s točkom 32.
               
            
         Izlazne strategije
      
      
                  B.85.F
               
               
                  Investicijski planovi subjekta također su izvor informacija o predmetu njegova poslovanja. Investicijski subjekt razlikuje se od drugih subjekata po tome što svoja ulaganja ne namjerava držati neograničeno, već ih drži na određeno vrijeme. Budući da se ulaganja u vlasnički kapital i ulaganja u nefinancijsku imovinu potencijalno mogu držati neograničeno, investicijski subjekt mora imati izlaznu strategiju kojom se dokumentira kako subjekt namjerava ostvariti povećanje vrijednosti kapitala iz svih svojih ulaganja u vlasnički kapital i ulaganja u nefinancijsku imovinu. Investicijski subjekt mora imati izlaznu strategiju i za sve dužničke instrumente koji se potencijalno mogu držati neograničeno, npr. trajne dužničke instrumente. Subjekt nije obvezan dokumentirati posebne izlazne strategije za svako pojedino ulaganje, ali mora utvrditi različite moguće strategije za različite vrste ili portfelje ulaganja, uključujući realne vremenske okvire za izlaz iz ulaganja. Izlazni mehanizmi uspostavljeni isključivo za slučajeve neispunjenja ugovornih obveza, kao što su kršenje ugovora ili neizvršenje, za potrebe ove ocjene ne smatraju se izlaznim strategijama.
               
            
                  B.85.G
               
               
                  Izlazne strategije mogu se razlikovati ovisno o vrsti ulaganja. Kad je riječ o ulaganjima u vlasničke vrijednosne papire, izlazne strategije obuhvaćaju primjerice prvu javnu ponudu, privatni plasman, prodaju udjela poduzeća, raspodjelu (ulagateljima) vlasničkih udjela u subjektima koji su predmet ulaganja i prodaju imovine (uključujući prodaju imovine subjekta koji je predmet ulaganja nakon njegove likvidacije). Kad je riječ o ulaganjima u vlasnički kapital kojima se trguje na javnom tržištu, izlazne strategije obuhvaćaju prodaju ulaganja u okviru privatnog plasmana ili na javnom tržištu. Za ulaganja u nekretnine, moguća izlazna strategija uključuje prodaju nekretnine posredovanjem specijaliziranih trgovaca nekretninama ili na slobodnom tržištu.
               
            
                  B.85.H
               
               
                  Investicijski subjekt može ulagati u drugi investicijski subjekt koji osniva iz pravnih, regulatornih, poreznih ili sličnih poslovnih razloga. U tom slučaju investicijski subjekt koji je ulagatelj ne mora imati izlaznu strategiju za to ulaganje, uz uvjet da investicijski subjekt koji je predmet ulaganja ima odgovarajuće izlazne strategije za vlastita ulaganja.
               
            
         Zarada od ulaganja
      
      
                  B.85.I
               
               
                  Subjekt ne ulaže isključivo s ciljem povećanja vrijednosti kapitala, prihoda od ulaganja ili jednog i drugog ako subjekt ili drugi član grupe kojoj subjekt pripada (odnosno grupe koja je pod kontrolom krajnjeg vladajućeg društva investicijskog subjekta) ostvaruje, ili ima namjeru ostvariti, druge koristi iz ulaganja subjekta, a koje nisu dostupne trećim osobama koje nisu povezane sa subjektom koji je predmet ulaganja. Takve koristi uključuju:
                  
                              (a)
                           
                           
                              stjecanje, korištenje, razmjenu ili iskorištavanje postupaka, imovine ili tehnologije subjekta koji je predmet ulaganja. To uključuje slučaj kad subjekt ili drugi član grupe ima nerazmjerna ili isključiva prava stjecanja imovine, tehnologije, proizvoda ili usluga subjekta koji je predmet ulaganja, na primjer u obliku opcije kupnje imovine od subjekta u koji je izvršeno ulaganje ako se razvoj imovine smatra uspješnim;
                           
                        
                              (b)
                           
                           
                              zajedničke poslove (kako je utvrđeno u MSFI-ju 11) ili druge sporazume između subjekta ili drugog člana grupe i subjekta koji je predmet ulaganja o razvoju, proizvodnji, stavljanju na tržište ili isporuci proizvoda ili usluga;
                           
                        
                              (c)
                           
                           
                              financijska jamstva ili imovinu što ih subjekt koji je predmet ulaganja pruža kao kolateral u okviru sporazuma o kreditiranju subjekta ili drugog člana grupe (međutim, investicijski subjekt još uvijek može koristiti ulaganje u subjekt koji je predmet ulaganja kao kolateral za sva svoja zaduživanja);
                           
                        
                              (d)
                           
                           
                              opciju kupnje koja povezanoj stranci subjekta omogućuje da od subjekta ili drugog člana grupe kupi vlasnički udjel u subjektu koji je predmet ulaganja dotičnog subjekta;
                           
                        
                              (e)
                           
                           
                              osim u slučaju iz točke B.85.J, transakcije između subjekta ili drugog člana grupe i subjekta koji je predmet ulaganja
                              
                                          (i)
                                       
                                       
                                          koje se vrše u skladu s uvjetima koji nisu dostupni subjektima različitima od povezanih stranaka subjekta, drugog člana grupe ili subjekta koji je predmet ulaganja;
                                       
                                    
                                          (ii)
                                       
                                       
                                          koje se ne vrše po poštenoj vrijednosti; ili
                                       
                                    
                                          (iii)
                                       
                                       
                                          koje čine značajan dio poslovanja subjekta koji je predmet ulaganja ili samog subjekta, uključujući poslovanje drugih subjekata iste grupe.
                                       
                                    
                        
            
                  B.85.J
               
               
                  Investicijski subjekt može imati strategiju ulaganja u više drugih subjekata u istom sektoru, na istom tržištu ili istom zemljopisnom području kako bi iskoristio sinergije koje dovode do povećanja vrijednosti kapitala tih subjekata i prihoda od ulaganja u njih. Neovisno o točki B.85.I podtočki (e), subjekt nije isključen iz definicije investicijskog subjekta samo zato što takvi subjekti koji su predmet ulaganja međusobno trguju.
               
            
         Mjerenje poštene vrijednosti
      
      
                  B.85.K
               
               
                  Bitan element definicije investicijskog subjekta odnosi se na činjenicu da takav subjekt u pravilu mjeri i ocjenjuje uspješnost svojih ulaganja na temelju poštene vrijednosti, čime se dobivaju relevantnije informacije nego, primjerice, konsolidacijom ovisnih društava ili upotrebom metode udjela za udjele u pridruženim subjektima ili zajedničkim pothvatima. Kako bi dokazao da zadovoljava taj element definicije, investicijski subjekt dužan je:
                  
                              (a)
                           
                           
                              ulagateljima pružiti informacije o poštenoj vrijednosti te u pravilu u svojim financijskim izvještajima mjeriti svoja ulaganja po poštenoj vrijednosti kad god se ona traži ili dopušta u skladu s MSFI-jevima; i
                           
                        
                              (b)
                           
                           
                              ključne rukovoditelje (kako je utvrđeno MRS-om 24), koji poštenu vrijednost u pravilu koriste kao primarni kriterij mjerenja pri ocjenjivanju uspješnosti svojih ulaganja i donošenju odluka o ulaganjima, interno izvješćivati o poštenoj vrijednosti.
                           
                        
            
                  B.85.L
               
               
                  Kako bi ispunio zahtjev iz točke B.85.K podtočke (a), investicijski subjekt treba:
                  
                              (a)
                           
                           
                              odabrati primjenu modela poštene vrijednosti iz MRS-a 40 Ulaganja u nekretnine na obračun svih ulaganja u nekretnine;
                           
                        
                              (b)
                           
                           
                              odabrati izuzeće od primjene metode udjela iz MRS-a 28 za svoja ulaganja u pridružene subjekte i zajedničke pothvate; i
                           
                        
                              (c)
                           
                           
                              mjeriti vlastitu financijsku imovinu po poštenoj vrijednosti u skladu sa zahtjevima iz MSFI-ja 9.
                           
                        
            
                  B.85.M
               
               
                  Investicijski subjekt može imati imovinu različitu od ulaganja, kao što je nekretnina u kojoj se nalazi njegovo sjedište i povezana oprema. Osim toga, može imati i financijske obveze. Mjerenje poštene vrijednosti, kao element definicije investicijskog subjekta iz točke 27. podtočke (c), primjenjuje se na ulaganja investicijskog subjekta. U skladu s tim, investicijski subjekt nije dužan mjeriti po poštenoj vrijednosti svoju imovinu različitu od ulaganja, kao ni svoje obveze.
               
            
         Tipična obilježja investicijskog subjekta
      
      
                  B.85.N
               
               
                  Kako bi utvrdio odgovara li definiciji investicijskog subjekta, subjekt razmatra ima li njegova tipična obilježja (vidi točku 28.). Nepostojanje jednog od tih tipičnih obilježja ili više njih ne znači nužno da se subjekt ne može svrstati među investicijske subjekte, ali upućuje na to da je potrebna dodatna provjera kako bi se utvrdilo je li riječ o investicijskom subjektu.
               
            
         Više od jednog ulaganja
      
      
                  B.85.O
               
               
                  Investicijski subjekt obično drži nekoliko ulaganja kako bi diversificirao rizik i ostvario maksimalan povrat. Subjekt može držati portfelj ulaganja izravno ili neizravno, primjerice držanjem samo jednog ulaganja u drugom investicijskom subjektu koji i sam drži nekoliko ulaganja.
               
            
                  B.85.P
               
               
                  Neki subjekti mogu držati samo jedno ulaganje. Međutim, to ne znači nužno da takav subjekt ne odgovara definiciji investicijskog subjekta. Investicijski subjekt može držati samo jedno ulaganje primjerice u sljedećim slučajevima:
                  
                              (a)
                           
                           
                              subjekt je u razdoblju osnivanja i još nije utvrdio prikladna ulaganja te stoga još nije proveo svoj plan ulaganja za stjecanje različitih ulaganja;
                           
                        
                              (b)
                           
                           
                              subjekt još nije izvršio druga ulaganja kojima bi nadomjestio ona koja je otuđio;
                           
                        
                              (c)
                           
                           
                              subjekt je osnovan kako bi se udružila sredstva različitih ulagatelja s ciljem jedinstvenog ulaganja ako takvo ulaganje nije dostupno pojedinačnim ulagateljima (npr. ako je za pojedinačnog ulagatelja tražena minimalna razina ulaganja previsoka); ili
                           
                        
                              (d)
                           
                           
                              subjekt je u postupku likvidacije.
                           
                        
            
         Više od jednog ulagatelja
      
      
                  B.85.Q
               
               
                  Investicijski subjekt obično ima više ulagatelja koji udružuju svoja sredstva kako bi ostvarili pristup uslugama upravljanja ulaganjima i mogućnostima ulaganja kojima ne bi mogli pristupiti pojedinačno. Uključivanjem više ulagatelja smanjuje se vjerojatnost da će subjekt ili drugi član grupe kojoj subjekt pripada ostvariti drugu korist osim povećanja vrijednosti kapitala i prihoda od ulaganja (vidi točku B.85.I).
               
            
                  B.85.R
               
               
                  Druga je mogućnost osnivanje investicijskog subjekta od strane jednog ulagatelja ili za jednog ulagatelja koji predstavlja ili podupire interese šire skupine ulagatelja (npr. mirovinski fond, državni investicijski fond ili obiteljska zaklada).
               
            
                  B.85.S
               
               
                  Subjekt ponekad može privremeno imati samo jednog ulagatelja. Investicijski subjekt može imati samo jednog ulagatelja primjerice u sljedećim slučajevima:
                  
                              (a)
                           
                           
                              subjekt je u postupku prve javne ponude, koja je još u tijeku, i aktivno radi na utvrđivanju odgovarajućih ulagatelja;
                           
                        
                              (b)
                           
                           
                              subjekt još nije utvrdio odgovarajuće ulagatelje kojima bi nadomjestio vlasničke udjele koji su otkupljeni; ili
                           
                        
                              (c)
                           
                           
                              subjekt je u postupku likvidacije.
                           
                        
            
         Nepovezani ulagatelji
      
      
                  B.85.T
               
               
                  Investicijski subjekt obično ima više ulagatelja koji nisu povezane stranke (prema definiciji iz MRS-a 24) subjekta ili drugih članova grupe kojoj subjekt pripada. Uključivanjem nepovezanih ulagatelja smanjuje se vjerojatnost da će subjekt ili drugi član grupe kojoj subjekt pripada ostvariti drugu korist osim povećanja vrijednosti kapitala ili prihoda od ulaganja (vidi točku B.85.I).
               
            
                  B.85.U
               
               
                  Međutim, subjekt se može svrstati među investicijske subjekte čak i ako su njegovi ulagatelji povezani s njim. Primjerice, investicijski subjekt može osnovati zaseban „usporedni fond” za skupinu svojih zaposlenika (poput ključnih rukovoditelja) ili jednog ili više drugih ulagatelja koji su povezane stranke, a koji odražava ulaganja glavnog investicijskog fonda subjekta. Takav „usporedni” fond može se smatrati investicijskim subjektom iako su svi njegovi ulagatelji povezane stranke.
               
            
         Vlasnički udjeli
      
      
                  B.85.V
               
               
                  Investicijski subjekt obično je, iako ne nužno, zaseban pravni subjekt. Vlasnički udjeli u investicijskom subjektu obično su u obliku vlasničkog kapitala ili sličnih udjela (npr. udjeli ortaka) kojima se proporcionalno pripisuju udjeli u neto imovini investicijskog subjekta. Međutim, uključenost različitih razreda ulagatelja, od kojih neki imaju pravo samo na određeno ulaganje ili skupinu ulaganja ili koji imaju različite udjele u neto imovini, ne isključuje mogućnost da se subjekt klasificira kao investicijski subjekt.
               
            
                  B.85.W
               
               
                  Uz to, subjekt koji ima značajne vlasničke udjele u obliku duga koji u skladu s ostalim primjenjivim MSFI-jevima ne odgovaraju definiciji vlasničkog kapitala i dalje se može smatrati investicijskim subjektom, uz uvjet da se prinos vlasnika duga mijenja ovisno o kretanju poštene vrijednosti neto imovine subjekta.
               
            U Dodatku B dodaje se naslov i točke B.100. – B.101.
      OBRAČUN PROMJENE STATUSA INVESTICIJSKOG SUBJEKTA
      
                  B.100.
               
               
                  Ako prestane biti investicijskim subjektom, subjekt primjenjuje MSFI 3 na svako ovisno društvo koje je u računu dobiti i gubitaka prethodno mjereno na temelju poštene vrijednosti u skladu s točkom 31. Datum promjene statusa smatra se pretpostavljenim datumom stjecanja. Poštena vrijednost ovisnog društva na pretpostavljeni datum stjecanja predstavlja pretpostavljenu prenesenu naknadu pri mjerenju svakog goodwilla ili dobiti od povoljne kupnje koja proizlazi iz pretpostavljenog stjecanja. Sva ovisna društva konsolidiraju se u skladu s točkama 19. – 24. ovog MSFI-ja od datuma promjene statusa.
               
            
                  B.101.
               
               
                  Ako subjekt postaje investicijski subjekt, svoja ovisna društva prestaje konsolidirati na datum promjene statusa, uz iznimku ovisnih društava koja se u skladu s točkom 32. i dalje moraju konsolidirati. Investicijski subjekt primjenjuje zahtjeve iz točaka 25. i 26. na ovisna društva koja prestaje konsolidirati kao da je na taj datum izgubio kontrolu nad tim ovisnim društvima.
               
            U Dodatku C dodaje se nova točka C.1.B.
      
                  C.1.B
               
               
                  Dokumentom Investicijski subjekti (izmjene MSFI-ja 10, MSFI-ja 12 i MRS-a 27), objavljenim u listopadu 2012., izmijenjene su točke 2., 4., C.2.A, C.6.A i Dodatak A te su dodane točke 27. – 33., B.85.A – B.85.W, B.100. – B.101. i C.3.A – C.3.F. Navedene izmjene subjekt primjenjuje za godišnja razdoblja koja počinju 1. siječnja 2014. ili nakon tog datuma. Dopuštena je ranija primjena. Odluči li primjenjivati te izmjene prije tog datuma, subjekt je obvezan tu činjenicu objaviti i istovremeno primjenjivati sve izmjene uključene u dokument Investicijski subjekti.
               
            U Dodatku C izmjenjuje se točka C.2.A.
      
                  C.2.A
               
               
                  Neovisno o zahtjevima iz točke 28. MRS-a 8, kad se ovaj MSFI prvi put primjenjuje i kad se, ako je to kasnije, prvi put primjenjuju njegove izmjene iz dokumenta Investicijski subjekti, subjekt prikazuje samo kvantitativne podatke koji se zahtijevaju točkom 28. podtočkom (f) MRS-a 8 za godišnje razdoblje koje neposredno prethodi datumu prve primjene ovog MSFI-ja („neposredno prethodno razdoblje”). Subjekt može, ali nije obvezan, prikazati te informacije i za tekuće razdoblje ili za ranija usporediva razdoblja.
               
            U Dodatku C dodaju se nove točke C.3.A – C.3.F.
      
                  C.3.A
               
               
                  Subjekt na datum prve primjene procjenjuje, na temelju činjenica i okolnosti koje postoje na taj datum, je li investicijski subjekt. Ako na datum prve primjene subjekt zaključi da je investicijski subjekt, umjesto zahtjeva iz točaka C.5 – C.5.A primjenjuje zahtjeve iz točaka C.3.B – C.3.F.
               
            
                  C.3.B
               
               
                  Osim u slučaju ovisnih društava koja su konsolidirana u skladu s točkom 32. (na koja se primjenjuju točke C.3 i C.6, odnosno točke C.4 – C.4.C, ovisno o slučaju), investicijski subjekt obvezan je mjeriti svoje ulaganje u svako ovisno društvo po poštenoj vrijednosti kroz račun dobiti i gubitaka kao da su zahtjevi iz ovog MSFI-ja oduvijek bili na snazi. Investicijski subjekt retroaktivno usklađuje godišnje razdoblje koje neposredno prethodi datumu prve primjene kao i vlasnički kapital na početku neposredno prethodnog razdoblja kako bi se uzele u obzir razlike:
                  
                              (a)
                           
                           
                              prethodne knjigovodstvene vrijednosti ovisnog društva; i
                           
                        
                              (b)
                           
                           
                              poštene vrijednosti ulaganja investicijskog subjekta u ovisno društvo.
                           
                        Kumulativni iznos svih usklađivanja poštene vrijednosti koja su prethodno priznata u drugoj sveobuhvatnoj dobiti prenosi se u zadržanu dobit na početku godišnjeg razdoblja koje neposredno prethodi datumu prve primjene.
               
            
                  C.3.C
               
               
                  Prije datuma donošenja MSFI-ja 13 Mjerenje poštene vrijednosti investicijski subjekt obvezan je koristiti iznose poštene vrijednosti koji su prethodno prijavljeni ulagateljima ili rukovodstvu ako ti iznosi odgovaraju iznosu za koji se ulaganje moglo razmijeniti među dobro obaviještenim i voljnim strankama u promišljenom poslu.
               
            
                  C.3.D
               
               
                  Ako je mjerenje ulaganja u ovisno društvo u skladu s točkama C.3.B – C.3.C neizvedivo (u skladu s MRS-om 8), investicijski subjekt primjenjuje zahtjeve iz ovog MSFI-ja na početku najranijeg razdoblja za koje je primjena točaka C.3.B – C.3.C izvediva, pri čemu to može biti tekuće razdoblje. Ulagatelj retroaktivno usklađuje godišnje razdoblje koje neposredno prethodi datumu prve primjene, osim ako početak najranijeg razdoblja za koje je primjena te točke izvediva odgovara tekućem razdoblju. U tom se slučaju usklađivanje vlasničkog kapitala priznaje na početku tekućeg razdoblja.
               
            
                  C.3.E
               
               
                  Ako je investicijski subjekt otuđio ulaganje u ovisno društvo ili izgubio kontrolu nad njim prije datuma prve primjene ovog MSFI-ja, investicijski subjekt nije obvezan izvršiti usklađivanja prethodnog obračuna za dotično ovisno društvo.
               
            
                  C.3.F
               
               
                  Ako subjekt primjenjuje izmjene iz dokumenta Investicijski subjekti za razdoblje nakon prve primjene MSFI-ja 10, upućivanja na „datum prve primjene“ iz točaka C.3.A – C.3.E tumače se kao „početak godišnjeg razdoblja izvještavanja za koje se izmjene iz dokumenta Investicijski subjekti (izmjene MSFI-ja 10, MSFI-ja 12 i MRS-a 27), objavljenog u listopadu 2012., prvi put primjenjuju”.
               
            U Dodatku C izmjenjuje se točka C.6.A.
      
                  C.6.A
               
               
                  Neovisno o upućivanju na godišnje razdoblje koje neposredno prethodi datumu prve primjene („neposredno prethodno razdoblje”) iz točaka C.3.B – C.5.A, subjekt može, ali nije obvezan, prikazati i usklađene usporedne podatke za bilo koje ranije prikazano razdoblje. Ako subjekt prikazuje usklađene usporedne podatke za bilo koje ranije razdoblje, svako upućivanje na „neposredno prethodno razdoblje” iz točaka C.3.B – C.5.A tumači se kao „prvo razdoblje za koje su prikazani usklađeni usporedni podaci”.
               
            
         Dodatak
         
            Posljedične izmjene ostalih standarda
         
         
            U ovom Dodatku utvrđuju se izmjene drugih standarda kao posljedica izmjena iz dokumenta Investicijski subjekti (izmjene MSFI-ja 10, MSFI-ja 12 i MRS-a 27) koji je izdao IASB. Navedene izmjene subjekt primjenjuje za godišnja razdoblja koja počinju 1. siječnja 2014. ili nakon tog datuma. Dopuštena je ranija primjena dokumenta Investicijski subjekti. Ako započne s primjenom tih izmjena prije tog datuma, subjekt je obvezan istovremeno primjenjivati sve izmjene uključene u dokument Investicijski subjekti. U izmijenjenim točkama novi tekst je podcrtan, dok je izbrisani tekst precrtan.
         
         
            MSFI 1 Prva primjena Međunarodnih standarda financijskog izvještavanja
            
         
         Dodaje se točka 39.T.
         
                     39.T
                  
                  
                     Dokumentom Investicijski subjekti (izmjene MSFI-ja 10, MSFI-ja 12 i MRS-a 27), objavljenim u listopadu 2012., izmijenjene su točke D.16., D.17. i Dodatak C te su dodani naslov i točke E.6 – E.7. Navedene izmjene subjekt primjenjuje za godišnja razdoblja koja počinju 1. siječnja 2014. ili nakon tog datuma. Dopuštena je ranija primjena dokumenta Investicijski subjekti. Ako započne s primjenom tih izmjena prije tog datuma, subjekt je obvezan istovremeno primjenjivati sve izmjene uključene u dokument Investicijski subjekti.
                  
               Izmjenjuje se Dodatak C.
         
            Ovaj je dodatak sastavni dio MSFI-ja. Subjekt je obvezan primjenjivati sljedeće zahtjeve na poslovna spajanja koja je subjekt priznao prije datuma prelaska na MSFI-jeve. Ovaj se dodatak treba primjenjivati isključivo na poslovna spajanja koja su obuhvaćena područjem primjene MSFI-ja 3 Poslovna spajanja.
         U Dodatku D izmjenjuju se točke D.16 – D.17.
         
                     D.16.
                  
                  
                     Ako ovisno društvo prvi put primjeni standarde kasnije od svog vladajućeg društva, ovisno društvo obvezno je u svojim financijskim izvještajima mjeriti svoju imovinu i obveze po:
                     
                                 (a)
                              
                              
                                 knjigovodstvenim vrijednostima koje bi bile uključene u konsolidirane financijske izvještaje vladajućeg društva na datum njegova prelaska na MSFI-jeve da nisu bila izvršena nikakva usklađivanja za potrebe konsolidacije i kao posljedica poslovnog spajanja kojim je vladajuće društvo steklo ovisno društvo (ta mogućnost nije dopuštena ovisnom društvu investicijskog subjekta, prema definiciji iz MSFI-ja 10, koje se mora mjeriti po poštenoj vrijednosti kroz račun dobiti i gubitaka); ili
                              
                           
                                 (b)
                              
                              
                                 …
                              
                           
               
                     D.17.
                  
                  
                     Međutim, ako subjekt prvi put primjeni standarde kasnije od svog ovisnog društva (ili pridruženog subjekta ili zajedničkog pothvata), subjekt u svojim konsolidiranim financijskim izvještajima mjeri imovinu i obveze ovisnog društva (ili pridruženog subjekta ili zajedničkog pothvata) po knjigovodstvenim vrijednostima jednakim onima u financijskim izvještajima ovisnog društva (ili pridruženog subjekta ili zajedničkog pothvata), nakon usklađivanja za potrebe konsolidacije i usklađivanja obračuna vlasničkog kapitala te kao posljedica poslovnog spajanja kojim je subjekt stekao ovisno društvo. Neovisno o tom zahtjevu, vladajuće društvo koje nije investicijski subjekt ne primjenjuje izuzeće od obveze konsolidacije koje koriste ovisna društva investicijskog subjekta. ...
                  
               U Dodatku E nakon točke E.5 dodaju se naslov i točke E.6 – E.7.
         
            Investicijski subjekti
         
         
                     E.6.
                  
                  
                     Vladajuće društvo koje prvi put primjenjuje standarde procjenjuje je li investicijski subjekt, u skladu s definicijom iz MSFI-ja 10, na temelju činjenica i okolnosti koje postoje u trenutku prelaska na MSFI-jeve.
                  
               
                     E.7.
                  
                  
                     Subjekt koji prvi put primjenjuje MSFI-jeve, a riječ je o investicijskom subjektu prema definiciji iz MSFI-ja 10, može primjenjivati prijelazne odredbe iz točaka C.3.C – C.3.D MSFI-ja 10 i točaka 18.C – 18.G MRS-a 27 ako se njegovi prvi financijski izvještaji u skladu s MSFI-jevima odnose na godišnje razdoblje koje završava 31. prosinca 2014. ili prije tog datuma. Upućivanje iz tih točaka na godišnje razdoblje koje neposredno prethodi datumu prve primjene tumači se kao prvo prikazano godišnje razdoblje. Slijedom toga, upućivanja iz tih točaka tumače se kao datum prelaska na MSFI-jeve.
                  
               
            MSFI 3 Poslovna spajanja
            
         
         Izmjenjuje se točka 7. i dodaju se točke 2.A i 64.G.
         
                     2.A
                  
                  
                     Zahtjevi iz ovog standarda ne primjenjuju se na stjecanje ulaganja, od strane investicijskog subjekta kako je utvrđen u MSFI-ju 10 Konsolidirani financijski izvještaji, u ovisnom društvu koje se mora mjeriti po poštenoj vrijednosti kroz račun dobiti i gubitaka.
                  
               
                     7.
                  
                  
                     Upute u MSFI-ju 10 trebaju se koristiti za utvrđivanje kupca …
                  
               
                     64.G
                  
                  
                     Dokumentom Investicijski subjekti (izmjene MSFI-ja 10, MSFI-ja 12 i MRS-a 27), objavljenim u listopadu 2012., izmijenjena je točka 7. te je dodana točka 2.A. Navedene izmjene subjekt primjenjuje za godišnja razdoblja koja počinju 1. siječnja 2014. ili nakon tog datuma. Dopuštena je ranija primjena dokumenta Investicijski subjekti. Ako započne s primjenom tih izmjena prije tog datuma, subjekt je obvezan istovremeno primjenjivati sve izmjene uključene u dokument Investicijski subjekti.
                  
               
            MSFI 7 Financijski instrumenti: objavljivanje
            
         
         Izmjenjuje se točka 3. te se dodaje točka 44.X.
         
                     3.
                  
                  
                     Svi subjekti obvezni su primjenjivati ovaj MSFI na sve vrste financijskih instrumenta, uz iznimku:
                     
                                 (a)
                              
                              
                                 udjela u ovisnim društvima, pridruženim subjektima ili zajedničkim pothvatima koji se obračunavaju u skladu s MSFI-jem 10 Konsolidirani financijski izvještaji, MRS-om 27 Nekonsolidirani financijski izvještaji ili MRS-om 28 Udjeli u pridruženim subjektima i zajedničkim pothvatima. Međutim, u nekim se slučajevima MSFI-jem 10, MRS-om 27 ili MRS-om 28 zahtijeva od subjekta ili mu se dopušta obračun udjela u ovisnom društvu, pridruženom subjektu ili zajedničkom pothvatu primjenom MSFI-ja 9; u takvim slučajevima subjekti primjenjuju zahtjeve iz ovog MSFI-ja te, za one udjele koji se mjere po poštenoj vrijednosti, zahtjeve iz MSFI-ja 13 Mjerenje poštene vrijednosti. Subjekti primjenjuju ovaj MSFI i na sve derivatne instrumente povezane s udjelima u ovisnim društvima, pridruženim subjektima ili zajedničkim pothvatima, osim ako derivatni instrumenti odgovaraju definiciji vlasničkog instrumenta iz MRS-a 32.
                              
                           
               
                     44.X
                  
                  
                     Dokumentom Investicijski subjekti (izmjene MSFI-ja 10, MSFI-ja 12 i MRS-a 27), objavljenim u listopadu 2012., izmijenjena je točka 3. Navedenu izmjenu subjekt primjenjuje za godišnja razdoblja koja počinju 1. siječnja 2014. ili nakon tog datuma. Dopuštena je ranija primjena dokumenta Investicijski subjekti. Ako započne s primjenom te izmjene prije tog datuma, subjekt je obvezan istovremeno primjenjivati sve izmjene uključene u dokument Investicijski subjekti.
                  
               
            MRS 7 Izvještaj o novčanim tokovima
            
         
         Izmjenjuju se točke 42.A i 42.B te se dodaju točke 40.A i 58.
         
                     40.A
                  
                  
                     Investicijski subjekt, kako je definiran u MSFI-ju 10 Konsolidirani financijski izvještaji, ne mora primjenjivati točku 40. podtočku (c) ili točku 40. podtočku (d) na ulaganje u ovisno društvo koje se treba mjeriti po poštenoj vrijednosti kroz račun dobiti i gubitaka.
                  
               
                     42.A
                  
                  
                     Novčani tokovi koji proizlaze iz promjena u vlasničkim udjelima u ovisnom društvu koje ne dovode do gubitka kontrole klasificiraju se kao novčani tokovi iz financijskih djelatnosti, osim ako je ovisno društvo u vlasništvu investicijskog subjekta, u smislu definicije iz MSFI-ja 10, te se mora mjeriti po poštenoj vrijednosti kroz račun dobiti ili gubitaka.
                  
               
                     42.B
                  
                  
                     Promjene vlasničkih udjela u ovisnom društvu koje ne dovode do gubitka kontrole, kao što su naknadna kupnja ili prodaja vlasničkih instrumenata ovisnog društva od strane vladajućeg društva, obračunavaju se kao transakcije vlasničkog kapitala (vidi MSFI 10), osim ako je ovisno društvo u vlasništvu investicijskog subjekta te se treba mjeriti po poštenoj vrijednosti kroz račun dobiti i gubitaka. U skladu s tim, nastali novčani tokovi klasificiraju se na isti način kao ostale transakcije s vlasnicima kapitala opisane u točki 17.
                  
               
                     58.
                  
                  
                     Dokumentom Investicijski subjekti (izmjene MSFI-ja 10, MSFI-ja 12 i MRS-a 27), objavljenim u listopadu 2012., izmijenjene su točke 42.A i 42.B te je dodana točka 40.A. Navedene izmjene subjekt primjenjuje za godišnja razdoblja koja počinju 1. siječnja 2014. ili nakon tog datuma. Dopuštena je ranija primjena dokumenta Investicijski subjekti. Ako započne s primjenom tih izmjena prije tog datuma, subjekt je obvezan istovremeno primjenjivati sve izmjene uključene u dokument Investicijski subjekti.
                  
               
            MRS 12 Porez na dobit
            
         
         Izmjenjuju se točke 58. i 68.C te se dodaje točka 98.C.
         
                     58.
                  
                  
                     Tekući i odgođeni porez priznaju se kao prihod ili rashod te se uključuju u račun dobiti ili gubitaka razdoblja, osim u mjeri u kojoj porez proizlazi iz:
                     
                                 (a)
                              
                              
                                 …
                              
                           
                                 (b)
                              
                              
                                 poslovnog spajanja (različitog od stjecanja ovisnog društva koje se mora mjeriti po poštenoj vrijednosti kroz račun dobiti i gubitaka od strane investicijskog subjekta, u smislu definicije iz MSFI-ja 10 Konsolidirani financijski izvještaji) (vidi točke 66. – 68.).
                              
                           
               
                     68.C
                  
                  
                     Kako je navedeno u točki 68.A, iznos odbitka poreza (ili procijenjenog budućeg odbitka poreza izmjerenog u skladu s točkom 68.B) može se razlikovati od povezanog kumulativnog rashoda za plaće. Točkom 58. standarda zahtijeva se da se tekući i odgođeni porez priznaju kao prihod ili rashod i uključe u račun dobiti ili gubitaka razdoblja, osim u mjeri u kojoj porez proizlazi iz (a) transakcije ili događaja koji je priznat izvan računa dobiti i gubitaka u istom ili drugom razdoblju ili (b) poslovnog spajanja (različitog od stjecanja ovisnog društva koje se mora mjeriti po poštenoj vrijednosti kroz račun dobiti i gubitaka od strane investicijskog subjekta). Ako iznos odbitka poreza (ili procijenjenog budućeg odbitka poreza) premašuje iznos povezanog kumulativnog rashoda za plaće, to upućuje na to da se odbitak poreza ne odnosi samo na rashode za plaće, već i na stavku vlasničkog kapitala. U tom se slučaju višak povezanog tekućeg ili odgođenog poreza treba priznati izravno u vlasničkom kapitalu.
                  
               
                     98.C
                  
                  
                     Dokumentom Investicijski subjekti (izmjene MSFI-ja 10, MSFI-ja 12 i MRS-a 27), objavljenim u listopadu 2012., izmijenjene su točke 58. i 68.C. Navedene izmjene subjekt primjenjuje za godišnja razdoblja koja počinju 1. siječnja 2014. ili nakon tog datuma. Dopuštena je ranija primjena dokumenta Investicijski subjekti. Ako započne s primjenom tih izmjena prije tog datuma, subjekt je obvezan istovremeno primjenjivati sve izmjene uključene u dokument Investicijski subjekti.
                  
               
            MRS 24 Objavljivanje povezanih stranaka
            
         
         Izmjenjuju se točke 4. i 9. te se dodaje točka 28.B.
         
                     4.
                  
                  
                     Transakcije i otvorene stavke među povezanim strankama unutar grupe objavljuju se u financijskim izvještajima subjekta. Te se transakcije i otvorene stavke među povezanim strankama unutar grupe ne uključuju u konsolidirane financijske izvještaje grupe, osim onih između investicijskog subjekta i njegovih ovisnih društava mjerenih po poštenoj vrijednosti kroz račun dobiti ili gubitaka.
                  
               
                     
                        9.
                     
                  
                  
                     Pojmovi „kontrola” i „investicijski subjekt” definirani su u MSFI-ju 10, pojam „zajednički kontrola” definiran je u MSFI-ju 11 Zajednički poslovi, dok je pojam „značajni utjecaj” definiran u MRS-u 28 Udjeli u pridruženim subjektima i zajedničkim pothvatima te se u tom smislu koriste u ovom standardu.
                  
               
                     28.B
                  
                  
                     Dokumentom Investicijski subjekti (izmjene MSFI-ja 10, MSFI-ja 12 i MRS-a 27), objavljenim u listopadu 2012., izmijenjene su točke 4. i 9. Navedene izmjene subjekt primjenjuje za godišnja razdoblja koja počinju 1. siječnja 2014. ili nakon tog datuma. Dopuštena je ranija primjena dokumenta Investicijski subjekti. Ako započne s primjenom tih izmjena prije tog datuma, subjekt je obvezan istovremeno primjenjivati sve izmjene uključene u dokument Investicijski subjekti.
                  
               
            MRS 32 Financijski instrumenti: prezentiranje
            
         
         Izmjenjuje se točka 4. te se dodaje točka 97.N.
         
                     4.
                  
                  
                     Svi subjekti obvezni su primjenjivati ovaj standard na sve vrste financijskih instrumenta, uz iznimku:
                     
                                 (a)
                              
                              
                                 udjela u ovisnim društvima, pridruženim subjektima ili zajedničkim pothvatima koji se obračunavaju u skladu s MSFI-jem 10 Konsolidirani financijski izvještaji, MRS-om 27 Nekonsolidirani financijski izvještaji ili MRS-om 28 Udjeli u pridruženim subjektima i zajedničkim pothvatima. Međutim, u nekim se slučajevima MSFI-jem 10, MRS-om 27 ili MRS-om 28 zahtijeva od subjekta ili mu se dopušta obračun udjela u ovisnom društvu, pridruženom subjektu ili zajedničkom pothvatu primjenom MSFI-ja 9; u tim slučajevima subjekti primjenjuju zahtjeve iz ovog standarda. Subjekti primjenjuju ovaj standard i na sve derivatne instrumente povezane s udjelima u ovisnim društvima, pridruženim subjektima ili zajedničkim pothvatima.
                              
                           
               
                     97.N
                  
                  
                     Dokumentom Investicijski subjekti (izmjene MSFI-ja 10, MSFI-ja 12 i MRS-a 27), objavljenim u listopadu 2012., izmijenjena je točka 4. Navedenu izmjenu subjekt primjenjuje za godišnja razdoblja koja počinju 1. siječnja 2014. ili nakon tog datuma. Dopuštena je ranija primjena dokumenta Investicijski subjekti. Ako započne s primjenom te izmjene prije tog datuma, subjekt je obvezan istovremeno primjenjivati sve izmjene uključene u dokument Investicijski subjekti.
                  
               
            MRS 34 Financijsko izvještavanje za razdoblja tijekom godine
            
         
         Izmjenjuje se točka 16.A te se dodaje točka 54. Novi je tekst podcrtan.
         
                     16.A
                  
                  
                     Uz objavljivanje značajnih događaja i transakcija u skladu s točkama 15. – 15.C, subjekt je u bilješkama uz svoje financijske izvještaje za razdoblja tijekom godine dužan navesti sljedeće podatke ako oni još nisu objavljeni drugdje u dotičnom financijskom izvještaju. Ti se podaci obično objavljuju za razdoblje od početka financijske godine do zaključnog datuma međurazdoblja.
                     
                                 (a)
                              
                              
                                 …
                              
                           
                                 (k)
                              
                              
                                 za subjekte koji postaju ili prestaju biti investicijskim subjektima, u smislu definicije iz MSFI-ja 10 Konsolidirani financijski izvještaji, informacije iz točke 9.B MSFI-ja 12 Objavljivanje udjela u drugim subjektima.
                              
                           
               
                     54.
                  
                  
                     Dokumentom Investicijski subjekti (izmjene MSFI-ja 10, MSFI-ja 12 i MRS-a 27), objavljenim u listopadu 2012., dodana je točka 16.A. Navedenu izmjenu subjekt primjenjuje za godišnja razdoblja koja počinju 1. siječnja 2014. Dopuštena je ranija primjena dokumenta Investicijski subjekti. Ako započne s primjenom te izmjene prije tog datuma, subjekt je obvezan istovremeno primjenjivati sve izmjene uključene u dokument Investicijski subjekti.
                  
               
            MRS 39 Financijski instrumenti: priznavanje i mjerenje
            
         
         Izmjenjuju se točke 2. i 80. te se dodaje točka 103.R.
         
                     2.
                  
                  
                     Svi subjekti obvezni su primjenjivati ovaj standard na sve vrste financijskih instrumenta, uz iznimku:
                     
                                 (a)
                              
                              
                                 udjela u ovisnim društvima, pridruženim subjektima i zajedničkim pothvatima koji se obračunavaju u skladu s MSFI-jem 10 Konsolidirani financijski izvještaji, MRS-om 27 Nekonsolidirani financijski izvještaji ili MRS-om 28 Udjeli u pridruženim subjektima i zajedničkim pothvatima. Međutim, u nekim se slučajevima MSFI-jem 10, MRS-om 27 ili MRS-om 28 zahtijeva od subjekta ili mu se dopušta obračun udjela u ovisnom društvu, pridruženom subjektu ili zajedničkom pothvatu u skladu s pojedinim ili svim zahtjevima iz ovog standarda. Subjekti primjenjuju ovaj standard i na sve derivatne instrumente udjela u ovisnim društvima, pridruženim subjektima ili zajedničkim pothvatima, osim ako ti derivatni instrumenti odgovaraju definiciji vlasničkog instrumenta subjekta iz MRS-a 32 Financijski instrumenti: prezentiranje.
                                 
                              
                           
                                 (b)
                              
                              
                                 …
                              
                           
                                 (g)
                              
                              
                                 terminskih ugovora o kupnji ili prodaji subjekta između kupca i dioničara prodavatelja, a koji će u trenutku stjecanja rezultirati poslovnim spajanjem u okviru područja primjene MSFI-ja 3 Poslovna spajanja. Valjanost terminskog ugovora ne smije biti duža od primjerenog razdoblja koje je obično potrebno za dobivanje svih potrebnih odobrenja i dovršetak transakcije.
                              
                           
               
                     80.
                  
                  
                     … Iz toga slijedi da se računovodstvo zaštite od rizika može primijeniti na transakcije između subjekata iste grupe samo u pojedinačnim ili nekonsolidiranim financijskim izvještajima tih subjekata, ali ne u konsolidiranim financijskim izvještajima grupe, uz iznimku konsolidiranih financijskih izvještaja investicijskog subjekta, u smislu definicije iz MSFI-ja 10, u kojima se transakcije između investicijskog subjekta i njegovih ovisnih društava izmjerene po poštenoj vrijednosti kroz račun dobiti i gubitaka ne isključuju iz konsolidiranih financijskih izvještaja. …
                  
               
                     103.R
                  
                  
                     Dokumentom Investicijski subjekti (izmjene MSFI-ja 10, MSFI-ja 12 i MRS-a 27), objavljenim u listopadu 2012., izmijenjene su točke 2. i 80. Navedene izmjene subjekt primjenjuje za godišnja razdoblja koja počinju 1. siječnja 2014. ili nakon tog datuma. Dopuštena je ranija primjena dokumenta Investicijski subjekti. Ako započne s primjenom tih izmjena prije tog datuma, subjekt je obvezan istovremeno primjenjivati sve izmjene uključene u dokument Investicijski subjekti.
                  
               
      
         Izmjene MSFI-ja 12 Objavljivanje udjela u drugim subjektima
         
      
      Izmjenjuje se točka 2.
      
                  2.
               
               
                  Radi postizanja cilja iz točke 1., subjekt je obvezan objaviti:
                  
                              (a)
                           
                           
                              značajne prosudbe i pretpostavke do kojih je došao pri utvrđivanju:
                              
                                          (i)
                                       
                                       
                                          prirode svog udjela u drugom subjektu ili poslu;
                                       
                                    
                                          (ii)
                                       
                                       
                                          vrste zajedničkog posla u kojem ima udjel (točke 7. – 9.);
                                       
                                    
                                          (iii)
                                       
                                       
                                          sukladnosti s definicijom investicijskog subjekta, ako je primjenjivo (točka 9.A); i
                                       
                                    
                        
                              (b)
                           
                           
                              …
                           
                        
            Iza točke 9. dodaju se naslov i točke 9.A. – 9.B.
      
         Status investicijskog subjekta
      
      
                  
                     9.A
                  
               
               
                  Kada vladajuće društvo utvrdi da je investicijski subjekt u skladu s točkom 27. MSFI-ja 10, investicijski subjekt objavljuje informacije o značajnim prosudbama i pretpostavkama do kojih je došao pri utvrđivanju svog statusa investicijskog subjekta. Ako investicijski subjekt nema jedno tipično obilježje investicijskog subjekta ili više njih (vidi točku 28. MSFI-ja 10), dužan je objaviti razloge na temelju kojih je ipak zaključio da je investicijski subjekt.
               
            
                  9.B
               
               
                  Kada subjekt postane investicijski subjekt ili prestane biti investicijskim subjektom, dužan je objaviti promjenu statusa i razloge te promjene. Uz to, subjekt koji postaje investicijski subjekt dužan je objaviti učinak promjene statusa na financijske izvještaje za prikazano razdoblje, uključujući:
                  
                              (a)
                           
                           
                              ukupnu poštenu vrijednost ovisnih društava koji se prestaju konsolidirati, na datum promjene statusa;
                           
                        
                              (b)
                           
                           
                              ukupnu dobit ili gubitak, ako je primjenjivo, izračunane u skladu s točkom B.101. MSFI-ja 10; i
                           
                        
                              (c)
                           
                           
                              stavku ili stavke u računu dobiti i gubitaka u kojima je priznata dobit ili gubitak (ako nisu prikazani odvojeno).
                           
                        
            Iza točke 19. dodaju se naslov i točke 19.A – 19.G.
      UDJELI U NEKONSOLIDIRANIM OVISNIM DRUŠTVIMA (INVESTICIJSKI SUBJEKTI)
      
                  19.A
               
               
                  Investicijski subjekt koji je u skladu s MSFI-jem 10 dužan primijeniti izuzeće od obveze konsolidacije te umjesto toga obračunati svoja ulaganja u ovisno društvo po poštenoj vrijednosti kroz račun dobiti ili gubitaka, obvezan je tu činjenicu objaviti.
               
            
                  19.B
               
               
                  Za svako nekonsolidirano ovisno društvo investicijski subjekt objavljuje:
                  
                              (a)
                           
                           
                              naziv ovisnog društva;
                           
                        
                              (b)
                           
                           
                              glavno mjesto poslovanja (i državu u kojoj je registrirano ako se razlikuje od glavnog mjesta poslovanja) ovisnog društva i
                           
                        
                              (c)
                           
                           
                              udio investicijskog subjekta u vlasništvu i, ako se razlikuje, udio glasačkih prava.
                           
                        
            
                  19.C
               
               
                  Ako je investicijski subjekt vladajuće društvo drugog investicijskog subjekta, vladajuće društvo objavljuje i informacije predviđene točkom 19.B podtočkama (a) – (c) za ulaganja koja su pod kontrolom njegova ovisnog investicijskog subjekta. Informacije se mogu objaviti tako da se financijski izvještaji ovisnog društva (ili ovisnih društava) koji sadrže prethodno spomenute informacije uključe u financijske izvještaje vladajućeg društva.
               
            
                  19.D
               
               
                  Investicijski subjekt objavljuje:
                  
                              (a)
                           
                           
                              prirodu i opseg svih značajnih ograničenja (npr. ograničenja koja su posljedica uvjeta zajma, regulatornih zahtjeva ili ugovornih odnosa) sposobnosti nekonsolidiranih ovisnih društava da prenose sredstva investicijskom subjektu u obliku dividendi u novcu ili da otplaćuju zajmove ili predujmove koje im je investicijski subjekt odobrio; i
                           
                        
                              (b)
                           
                           
                              sve tekuće obveze ili namjere koje se odnose na pružanje financijske ili druge potpore nekonsolidiranom ovisnom društvu, uključujući obveze ili namjere u vezi s podrškom ovisnom društvu pri pribavljanju financijske potpore.
                           
                        
            
                  19.E
               
               
                  Ako su investicijski subjekt ili bilo koje njegovo ovisno društvo tijekom razdoblja izvještavanja pružili financijsku ili drugu vrstu potpore nekonsolidiranom ovisnom društvu (npr. kupnjom imovine ovisnog društva ili instrumenata koje je ono izdalo ili pomaganjem ovisnom društvu pri stjecanju financijske potpore), a da nisu imali ugovornu obvezu to učiniti, dužni su objaviti:
                  
                              (a)
                           
                           
                              vrstu i iznos potpore koju su osigurali svakom nekonsolidiranom ovisnom društvu; i
                           
                        
                              (b)
                           
                           
                              razloge pružanja potpore.
                           
                        
            
                  19.F
               
               
                  Investicijski subjekt obvezan je objaviti sve uvjete ugovornih sporazuma na temelju kojih subjekt ili njegova nekonsolidirana ovisna društva mogu imati obvezu davanja financijske potpore nekonsolidiranom strukturiranom subjektu koji je pod njihovom kontrolom, što uključuje događaje ili okolnosti koje bi izvještajnog subjekta mogle izložiti gubitku (npr. sporazumi o održavanju likvidnosti ili kreditnom rejtingu povezani s obvezom otkupa imovine strukturiranog subjekta ili davanjem financijske potpore strukturiranom subjektu).
               
            
                  19.G
               
               
                  Ako su investicijski subjekt ili bilo koje njegovo nekonsolidirano ovisno društvo tijekom razdoblja izvještavanja dali financijsku ili drugu vrstu potpore nekonsolidiranom strukturiranom subjektu nad kojim investicijski subjekt nije imao kontrolu, a da nisu imali ugovornu obvezu to učiniti, i ako je time investicijski subjekt stekao kontrolu nad strukturiranim subjektom, investicijski subjekt dužan je navesti obrazloženje bitnih čimbenika za donošenju odluke o davanju te potpore.
               
            Iza točke 21. dodaje se točka 21.A.
      
                  21.A
               
               
                  Investicijski subjekt nije dužan objaviti informacije iz točke 21. podtočaka (b) i (c).
               
            Iza točke 25. dodaje se točka 25.A.
      
                  25.A
               
               
                  Investicijski subjekt nije obvezan objaviti informacije predviđene točkom 24. za nekonsolidirani strukturirani subjekt koji je pod njegovom kontrolom i za koji prikazuje informacije predviđene točkama 19.A – 19.G.
               
            U Dodatku A dodaje se novi pojam.
      Sljedeći pojmovi definirani su u MRS-u 27 (kako je izmijenjen 2011.), MRS-u 28 (kako je izmijenjen 2011.), MSFI-ju 10 i MSFI-ju 11 Zajednički poslovi te se u tom smislu koriste u ovom standardu.
      
                  —
               
               
                  pridruženi subjekt,
               
            
                  —
               
               
                  konsolidirani financijski izvještaji,
               
            
                  —
               
               
                  kontrola nad subjektom,
               
            
                  —
               
               
                  metoda udjela,
               
            
                  —
               
               
                  grupa,
               
            
                  —
               
               
                  investicijski subjekt,
               
            
                  —
               
               
                  zajednički posao,
               
            
                  —
               
               
                  …
               
            U Dodatku C dodaje se novi stavak C.1.B.
      
                  C.1.B
               
               
                  Dokumentom Investicijski subjekti (izmjene MSFI-ja 10, MSFI-ja 12 i MRS-a 27), objavljenim u listopadu 2012., izmijenjeni su točka 2. i Dodatak A te su dodane točke 9.A – 9.B, 19.A – 19.G, 21.A i 25.A. Navedene izmjene subjekt primjenjuje za godišnja razdoblja koja počinju 1. siječnja 2014. ili nakon tog datuma. Dopuštena je ranija primjena. Ako započne s primjenom tih izmjena prije tog datuma, subjekt je obvezan tu činjenicu objaviti i istovremeno primjenjivati sve izmjene uključene u dokument Investicijski subjekti.
               
            
         Izmjene MRS-a 27 Nekonsolidirani financijski izvještaji
         
      
      Izmjenjuju se točke 5. – 6.
      
                  5.
               
               
                  Sljedeći pojmovi definirani su u Dodatku A MSFI-ju 10 Konsolidirani financijski izvještaji, Dodatku A MSFI-ju 11 Zajednički poslovi i točki 3. MRS-a 28 Udjeli u pridruženim subjektima i zajedničkim pothvatima:
                  
                              —
                           
                           
                              pridruženi subjekt,
                           
                        
                              —
                           
                           
                              kontrola nad subjektom koji je predmet ulaganja,
                           
                        
                              —
                           
                           
                              grupa,
                           
                        
                              —
                           
                           
                              investicijski subjekt,
                           
                        
                              —
                           
                           
                              zajednička kontrola,
                           
                        
                              —
                           
                           
                              …
                           
                        
            
                  6.
               
               
                  Nekonsolidirani financijski izvještaji prezentiraju se kao dodatak konsolidiranim financijskim izvještajima ili financijskim izvještajima u kojima se udjeli u pridruženim subjektima ili zajedničkim pothvatima obračunavaju primjenom metode udjela, osim u slučajevima iz točaka 8. – 8.A. Nekonsolidirani financijski izvještaji ne moraju se priložiti tim izvještajima niti ih pratiti.
               
            Iza točke 8. dodaje se točka 8.A.
      
                  8.A
               
               
                  Investicijski subjekt koji je u skladu s točkom 31. MSFI-ja 10 obvezan u tekućem razdoblju i u svim prikazanim usporednim razdobljima primijeniti izuzeće od obveze konsolidacije za sva svoja ovisna društva, nekonsolidirane financijske izvještaje prezentira kao svoje jedine financijske izvještaje.
               
            Iza točke 11. dodaju se točke 11.A – 11.B.
      
                  11.A
               
               
                  Ako je vladajuće društvo u skladu s točkom 31. MSFI-ja 10 obvezno mjeriti svoj udjel u ovisnom društvu po poštenoj vrijednosti kroz račun dobiti ili gubitaka u skladu s MSFI-jem 9, svoj udjel u ovisnom društvu dužan je na isti način iskazati i u svojim nekonsolidiranim financijskim izvještajima.
               
            
                  11.B
               
               
                  Kad vladajuće društvo prestaje biti investicijskim subjektom, ili postaje investicijski subjekt, promjenu statusa obračunava od datuma promjene statusa kako slijedi:
                  
                              (a)
                           
                           
                              kad prestaje biti investicijskim subjektom, u skladu s točkom 10. subjekt je obvezan:
                              
                                          (i)
                                       
                                       
                                          obračunati ulaganje u ovisno društvo po trošku nabave. Poštena vrijednost ovisnog društva na datum promjene statusa smatra se pretpostavljenim troškom na taj datum; ili
                                       
                                    
                                          (ii)
                                       
                                       
                                          nastaviti obračunavati ulaganje u ovisno društvo u skladu s MSFI-jem 9.
                                       
                                    
                        
                              (b)
                           
                           
                              kad postaje investicijskim subjektom, subjekt je obvezan obračunati ulaganje u ovisno društvo po poštenoj vrijednosti kroz račun dobiti i gubitaka u skladu s MSFI-jem 9. Razlika između prethodne knjigovodstvene vrijednosti ovisnog društva i njegove poštene vrijednosti na datum promjene statusa ulagatelja priznaje se kao dobit ili gubitak u računu dobiti ili gubitaka. Kumulativni iznos usklađivanja poštene vrijednosti, koja su za ta ovisna društva prethodno priznata u okviru druge sveobuhvatne dobiti, obračunava se kao da je investicijski subjekt ta ovisna društva otuđio na datum promjene statusa.
                           
                        
            Iza točke 16. dodaje se točka 16.A.
      
                  
                     16.A
                  
               
               
                  Kad investicijski subjekt koji je vladajuće društvo (različito od vladajućeg društva iz točke 16.) sastavlja nekonsolidirane financijske izvještaje kao svoje jedine financijske izvještaje u skladu s točkom 8.A, investicijski je subjekt dužan tu činjenicu objaviti. Investicijski subjekt treba prikazati i informacije koje se odnose na investicijske subjekte, a koje se zahtijevaju u skladu s MSFI-jem 12 Objavljivanje udjela u drugim subjektima.
               
            Izmjenjuje se točka 17.
      
                  
                     17.
                  
               
               
                  Kada vladajuće društvo (različito od vladajućeg društva iz točaka 16. – 16.A) ili ulagatelj koji ima zajedničku kontrolu ili značajan utjecaj nad subjektom koji je predmet ulaganja sastavljaju nekonsolidirane financijske izvještaje, oni navode financijske izvještaje sastavljene u skladu s MSFI-jem 10, MSFI-jem 11 ili MRS-om 28 (kako je izmijenjen 2011.) s kojima su ti nekonsolidirani financijski izvještaji povezani. Vladajuće društvo ili ulagatelj u svojim nekonsolidiranim financijskim izvještajima objavljuju i sljedeće:
                  
                              
                                 (a)
                              
                           
                           
                              
                                 …
                              
                           
                        
            Izmjenjuje se točka 18.
      
                  18.
               
               
                  … Ako subjekt primijeni ovaj standard na neki raniji datum, dužan je objaviti tu činjenicu i istovremeno primijeniti MSFI 10, MSFI 11, MSFI 12 i MRS 28 (kako je izmijenjen 2011.).
               
            Iza točke 18. dodaju se točke 18.A – 18.I.
      
                  18.A
               
               
                  Dokumentom Investicijski subjekti (izmjene MSFI-ja 10, MSFI-ja 12 i MRS-a 27), objavljenim u listopadu 2012., izmijenjene su točke 5., 6., 17. i 18. te su dodane točke 8.A, 11.A – 11.B, 16.A i 18.B – 18.I. Navedene izmjene subjekt primjenjuje za godišnja razdoblja koja počinju 1. siječnja 2014. ili nakon tog datuma. Dopuštena je ranija primjena. Ako započne s primjenom tih izmjena prije tog datuma, subjekt je obvezan tu činjenicu objaviti i istovremeno primjenjivati sve izmjene uključene u dokument Investicijski subjekti.
               
            
                  18.B
               
               
                  Ako na datum prve primjene izmjena iz dokumenta Investicijski subjekti (za potrebe ovog MSFI-ja to je početak godišnjeg razdoblja izvještavanja za koje se te izmjene prvi put primjenjuju) vladajuće društvo zaključi da je investicijski subjekt, na svoje ulaganje u ovisno društvo dužno je primijeniti točke 18.C – 18.I.
               
            
                  18.C
               
               
                  Investicijski subjekt koji je prethodno mjerio svoje ulaganje u ovisno društvo po trošku nabave dužan je na datum prve primjene to ulaganje mjeriti po poštenoj vrijednosti kroz račun dobiti ili gubitaka kao da je ovaj MSFI oduvijek bio na snazi. Investicijski subjekt retroaktivno usklađuje godišnje razdoblje koje neposredno prethodi datumu prve primjene kao i zadržanu dobit na početku neposredno prethodnog razdoblja kako bi se uzele u obzir razlike:
                  
                              (a)
                           
                           
                              prethodne knjigovodstvene vrijednosti ulaganja; i
                           
                        
                              (b)
                           
                           
                              poštene vrijednosti udjela ulagatelja u ovisnom društvu.
                           
                        
            
                  18.D
               
               
                  Investicijski subjekt koji je prethodno mjerio svoje ulaganje u ovisno društvo po poštenoj vrijednosti u okviru druge sveobuhvatne dobiti na datum prve primjene to ulaganje nastavlja mjeriti po poštenoj vrijednosti. Kumulativni iznos svakog usklađivanja poštene vrijednosti koje je prethodno priznato u okviru druge sveobuhvatne dobiti prenosi se u zadržanu dobit na početku godišnjeg razdoblja koje neposredno prethodi datumu prve primjene.
               
            
                  18.E
               
               
                  Investicijski subjekt na datum prve primjene ne vrši usklađivanja prethodnog obračuna udjela u ovisnom društvu za koje je prethodno odabrao mjerenje po poštenoj vrijednosti kroz račun dobiti ili gubitaka u skladu s MSFI-jem 9, kako je dopušteno točkom 10.
               
            
                  18.F
               
               
                  Do datuma donošenja MSFI-ja 13 Mjerenje poštene vrijednosti, investicijski subjekt obvezan je koristiti iznose poštene vrijednosti prethodno prijavljene ulagateljima ili upravi ako ti iznosi odgovaraju iznosu za koji se ulaganje moglo razmijeniti među dobro obaviještenim i voljnim strankama u promišljenom poslu na datum vrednovanja.
               
            
                  18.G
               
               
                  Ako je mjerenje ulaganja u ovisno društvo u skladu s točkama 18.C – 18F neizvedivo (u skladu s MRS-om 8 Računovodstvene politike, promjene računovodstvenih procjena i pogreške), investicijski subjekt primjenjuje zahtjeve iz ovog MSFI-ja na početku najranijeg razdoblja za koje je primjena točaka 18.C – 18.F izvediva, pri čemu to može biti tekuće razdoblje. Ulagatelj retroaktivno usklađuje godišnje razdoblje koje neposredno prethodi datumu prve primjene, osim ako početak najranijeg razdoblja za koje je primjena ove točke izvediva odgovara tekućem razdoblju. Ako je datum na koji je investicijskom subjektu izvedivo mjeriti poštenu vrijednost ovisnog društva prije početka neposredno prethodnog razdoblja, ulagatelj usklađuje vlasnički kapital na početku neposredno prethodnog razdoblja kako bi se u obzir uzele razlike između:
                  
                              (a)
                           
                           
                              prethodne knjigovodstvene vrijednosti ulaganja; i
                           
                        
                              (b)
                           
                           
                              poštene vrijednosti udjela ulagatelja u ovisnom društvu.
                           
                        Ako najranije razdoblje za koje je primjena ove točke izvediva odgovara tekućem razdoblju, usklađivanje vlasničkog kapitala priznaje se na početku tekućeg razdoblja.
               
            
                  18.H
               
               
                  Ako je investicijski subjekt otuđio ulaganje u ovisno društvo ili izgubio kontrolu nad njim prije datuma prve primjene izmjena iz dokumenta Investicijski subjekti, investicijski subjekt nije obvezan izvršiti usklađivanja prethodnog obračuna za to ulaganje.
               
            
                  18.I
               
               
                  Neovisno o upućivanju na godišnje razdoblje koje neposredno prethodi datumu prve primjene („neposredno prethodno razdoblje”) iz točaka 18.C – 18.G, subjekt može, ali nije obvezan, prikazati i usklađene usporedne podatke za bilo koje ranije prikazano razdoblje. Ako subjekt prikazuje usklađene usporedne podatke za bilo koje ranije razdoblje, svako upućivanje na „neposredno prethodno razdoblje” iz točaka 18.C – 18.G tumači se kao „prvo razdoblje za koje su prikazani usklađeni usporedni podaci”. Ako subjekt prikazuje neusklađene usporedne podatke za bilo koje ranije razdoblje, dužan je jasno utvrditi koji podaci nisu usklađeni, navesti da su izrađeni na drukčijoj osnovi te obrazložiti tu osnovu.
               
            
         (1)  U točki C.7. MSFI-ja 10 Konsolidirani financijski izvještaji navodi se sljedeće: „Ako subjekt primjenjuje ovaj MSFI, ali još ne primjenjuje MSFI 9, svako upućivanje na MSFI 9 u ovom MSFI-ju tumači se kao upućivanje na MRS 39 Financijski instrumenti: priznavanje i mjerenje.”